C 362/26

Pranešimo apie vyno sektoriaus produkto specifikacijos standartinio pakeitimo patvirtinimą paskelbimas pagal Komisijos deleguotojo reglamento (ES) 2019/33 17 straipsnio 2 ir 3 dalis

(2020/C 362/06)

Šis pranešimas skelbiamas pagal Komisijos deleguotojo reglamento (ES) 2019/33 (1).

PRANEŠIMAS APIE STANDARTINIO PAKEITIMO PATVIRTINIMĄ

„PROSECCO“

PDO-IT-A0516-AM07

Pranešimo data: 2020 8 14

PATVIRTINTO PAKEITIMO APRAŠYMAS IR PAGRINDIMAS

1. Putojančių rožinių vynų įtraukimas į SKVN „Prosecco“ ir putojančio vyno bei rūšinio putojančio vyno kategoriją

Siekiant į nuorodą įtraukti putojančių vynų gamybą iš vynuogių veislių ‘Glera B’ ir ‘Pinot noir’ vynuogių, iš kurių gaminamas raudonasis vynas, įtraukiama rožinio vyno rūšis „Spumante“ (putojantis vynas).

Ši rūšis jau buvo plačiai paplitusi atitinkamoje teritorijoje, tačiau buvo gaminama suteikiant kitokį prekybinį pavadinimą.

Dėl šių pakeitimų keičiami produkto specifikacijos 1, 2, 4, 5, 8 ir 9 straipsniai, taip pat bendrojo dokumento 4, 5, 8 ir 9 skirsniai.

2. SKVN „Prosecco“ putojančių rožinių vynų ampelografinis pagrindas

Rožinis vynas „Spumante“ (putojantis vynas) gali būti gaminamas iš šių vynuogių veislių: ‘Glera B’ – nuo ne mažiau kaip 85 % iki ne daugiau kaip 90 %; ‘Pinot noir’ (iš kurių gaminamas raudonasis vynas) – nuo ne mažiau kaip 10 % iki ne daugiau kaip 15 %. Tokia sudėtis padeda išgauti rožinę spalvą.

Keičiamas specifikacijos 2 straipsnis, tačiau bendrajam dokumentui šis pakeitimas poveikio neturi.

3. SKVN „Prosecco“ putojančių rožinių vynų gamybai naudojamų vynuogių derlius iš vieno hektaro ir mažiausia natūrali alkoholio koncentracija tūrio procentais

Nustatytas didžiausias vynuogių veislės ‘Pinot noir’ vynuogių derlius – 13 500 kg/ha, kad būtų galima užtikrinti didesnę dažomosios medžiagos koncentraciją ir didesnį stabilumą.

Nurodyta mažiausia natūrali alkoholio koncentracija tūrio procentais – 9 tūrio %.

Dėl šių pakeitimų keičiamas produkto specifikacijos4 straipsnis, taip pat bendrojo dokumento 4 skirsnis ir 5 skirsnio b punktas.

4. SKVN „Prosecco“ putojančių rožinių vynų gamyba

Šios rūšies vynas išgaunamas tik natūraliai fermentuojant autoklave, jo gamyba trunka ne trumpiau kaip 60 dienų. Taikant šį gamybos būdą mielės išlaisvina tokius junginius kaip manoproteinai, kurie apsaugo dažomąją medžiagą (mažos molekulinės masės taninus antocianus) nuo oksidacijos ir sieros dioksido, taip pat suteikia kompleksiškesnį kvapą ir skonį.

Keičiamas specifikacijos 5 straipsnis, tačiau bendrajam dokumentui šis pakeitimas poveikio neturi.

5. SKVN „Prosecco“ putojančių rožinių vynų gamyboje taikomi vynininkystės metodai

Leidžiama į rožinio putojančio vyno ir rožinio rūšinio putojančio vyno gamybai skirtos produkcijos partijas pridėti ne mažiau kaip 10 % ir ne daugiau kaip 15 % vynuogių veislės ‘Pinot noir’ (iš kurios gaminamas raudonasis vynas) vynuogių vyno gamybos produktų, jei vynuogynai, kuriuose išaugintos vyno gamybai naudojamos veislės ‘Glera B.’ vynuogės, auginami laikantis veislės grynumo reikalavimų arba bent jau į pagal šį metodą leidžiamų veislių vynuoges įmaišyta ne daugiau kaip 15 % veislės ‘Pinot noir’ vynuogių. Šis vynininkystės metodas panašus į tą, kuris jau numatytas esamų putojančių vynų gamyboje, ir atitinka Sąjungos teisės aktus.

Dėl šio pakeitimo keičiamas produkto specifikacijos 5 straipsnis ir bendrojo dokumento 5 skirsnio a punktas.

6. SKVN „Prosecco“ putojančių rožinių vynų savybės ir vartojimas

Įtraukus rožinio vyno rūšį „Spumante“ (putojantis vynas), buvo nurodytos fizinės, cheminės ir juslinės savybės.

Dėl šio pakeitimo keičiamas produkto specifikacijos 6 straipsnis ir bendrojo dokumento 4 skirsnis.

7. SKVN „Prosecco“ putojančių rožinių vynų ženklinimas nurodant terminą „millesimato“ (derliaus metai)

Pagal Deleguotojo reglamento (ES) 2019/33 49 straipsnio 1 dalį, ženklinant šios rūšies vynus privaloma nurodyti terminą „millesimato“ (derliaus metai) ir po jo įrašyti vynuogių užauginimo metus.

Dėl šio pakeitimo keičiamas produkto specifikacijos 7 straipsnis ir bendrojo dokumento 9 skirsnis.

8. SKVN „Prosecco“ putojančių rožinių vynų pateikimas vartoti

Produktas bus pateiktas vartoti nuo metų, einančių po derliaus nuėmimo metų, sausio 1 d., kad būtų galima ilgiau jį brandinti.

Dėl šio pakeitimo keičiamas specifikacijos 7 straipsnis, tačiau bendrajam dokumentui šis pakeitimas poveikio neturi.

BENDRASIS DOKUMENTAS

1. Produkto pavadinimas

Prosecco

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

1. Vynas

4. Putojantis vynas

5. Rūšinis putojantis vynas

6. Rūšinis aromatinis putojantis vynas

8. Pusiau putojantis vynas

4. Vyno (-ų) aprašymas

„Prosecco“ – vynas

Spalva: šiaudų geltonumo.

Aromatas: subtilus, savitas, būdingas naudojamoms vynuogėms.

Skonis: nuo sauso iki pusiau saldaus, gaivus ir savitas.

Mažiausia visuminė alkoholio koncentracija tūrio procentais – 10,5 tūrio %.

Mažiausias becukrio ekstrakto kiekis – 14 g/l.

Analitiniai parametrai, kurie nėra nurodyti toliau pateiktoje lentelėje, atitinka nacionalinės ir ES teisės aktuose nustatytus apribojimus.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas 4,5 g/l vyno rūgšties Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais viename litre)

„Prosecco Spumante“ – putojantis vynas, rūšinis putojantis vynas ir rūšinis aromatinis putojantis vynas

Spalva: šiaudų geltonumo, gali būti įvairaus intensyvumo, žvilgi, su išliekančia puta.

Aromatas: subtilus, savitas, būdingas naudojamoms vynuogėms.

Skonis: nuo natūralaus briuto iki pusiau sauso, gaivus ir savitas.

Mažiausia visuminė alkoholio koncentracija tūrio procentais – 11 tūrio %.

Mažiausias becukrio ekstrakto kiekis – 14 g/l.

Analitiniai parametrai, kurie nėra nurodyti toliau pateiktoje lentelėje, atitinka nacionalinės ir ES teisės aktuose nustatytus apribojimus.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas 4,5 g/l vyno rūgšties Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais viename litre)

„Prosecco“ – pusiau putojantis vynas

Spalva: šiaudų geltonumo, gali būti įvairaus intensyvumo, žvilgi, su aiškiai matomais smulkiais burbuliukais.

Aromatas: subtilus, savitas, būdingas naudojamoms vynuogėms.

Skonis: nuo sauso iki pusiau saldaus, gaivus ir savitas.

Mažiausia visuminė alkoholio koncentracija tūrio procentais – 10,5 tūrio %.

Mažiausias becukrio ekstrakto kiekis – 14 g/l.

Tradiciniu fermentavimo buteliuose būdu pagaminto pusiau putojančio vyno juslinės savybės vartojant gali skirtis:

Spalva: gali būti drumsta.

Aromatas: malonus ir savitas, gali būti juntamas lengvas duonos plutos ir mielių kvapas.

Skonis: sausas, pusiau putojantis, vaisiškas, gali būti juntamas lengvas duonos plutos ir mielių kvapas.

Analitiniai parametrai, kurie nėra nurodyti toliau pateiktoje lentelėje, atitinka nacionalinės ir ES teisės aktuose nustatytus apribojimus.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas 4 g/l vyno rūgšties Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais viename litre)

„Prosecco Spumante rosé“ – putojantis vynas, rūšinis putojantis vynas

Spalva: šviesiai rausva, gali būti įvairaus intensyvumo, žvilgi, su išliekančia puta.

Aromatas: subtilus, savitas, būdingas naudojamoms vynuogėms.

Skonis: nuo natūralaus briuto iki labai sauso, gaivus ir savitas.

Mažiausia visuminė alkoholio koncentracija tūrio procentais – 11 tūrio %.

Mažiausias becukrio ekstrakto kiekis – 14 g/l.

Analitiniai parametrai, kurie nėra nurodyti toliau pateiktoje lentelėje, atitinka nacionalinės ir ES teisės aktuose nustatytus apribojimus.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas 4,5 Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais viename litre)

5. Vyno gamybos metodai

a) Specifiniai vynininkystės metodai

Putojančio vyno ir rūšinio putojančio vyno, įskaitant rožinį vyną, gamybai skirtoms produkcijos partijoms taikomas vynininkystės metodas.

Specifinis vynininkystės metodas

– Leidžiama į putojančio vyno ir rūšinio putojančio vyno gamybai skirtos produkcijos partijas pridėti ne daugiau kaip 15 % kurios nors vienos iš vynuogių veislių ‘Chardonnay’, ‘Pinot blanc’, ‘Pinot gris’ ir ‘Pinot noir’ (iš kurių gaminamas baltasis vynas) vynuogių ar jų derinių vyno gamybos produktų, jei vynuogynai, kuriuose išaugintos vyno gamybai naudojamos veislės ‘Glera’ vynuogės, auginami laikantis veislės grynumo reikalavimų arba bent jau į pagal šį metodą leidžiamų veislių vynuoges įmaišyta ne daugiau kaip 15 % nepagrindinių veislių vynuogių.

– Leidžiama į rožinio putojančio vyno ir rožinio rūšinio putojančio vyno gamybai skirtos produkcijos partijas pridėti ne mažiau kaip 10 % ir ne daugiau kaip 15 % vynuogių veislės ‘Pinot noir’ (iš kurios gaminamas raudonasis vynas) vynuogių vyno gamybos produktų, jei vynuogynai, kuriuose išaugintos vyno gamybai naudojamos veislės ‘Glera’ vynuogės, auginami laikantis veislės grynumo reikalavimų arba bent jau į pagal šį metodą leidžiamų veislių vynuoges įmaišyta ne daugiau kaip 15 % veislės ‘Pinot noir’ vynuogių.

b) Didžiausia išeiga

„Prosecco“

18 000 kg vynuogių iš hektaro.

„Prosecco“

135 hektolitrai iš hektaro.

„Prosecco – Spumante rosé“ (veislė ‘Glera’)

18 000 kg vynuogių iš hektaro.

„Prosecco – Spumante rosé“ (veislė ‘Glera’)

135 hektolitrai iš hektaro.

„Prosecco – Spumante rosé“ (veislė ‘Pinot noir’)

13 500 kg vynuogių iš hektaro.

„Prosecco – Spumante rosé“ (veislė ‘Pinot noir’)

101,25 hektolitro iš hektaro.

6. Nustatyta geografinė vietovė

Saugomos kilmės vietos nuorodos „Prosecco“ vynui gaminti skirtos vynuogės turi būti išaugintos teritorijoje, apimančioje Beluno, Goricijos, Padujos, Pordenonės, Trevizo, Triesto, Udinės, Venecijos ir Vičencos provincijas.

7. Pagrindinės vyninių vynuogių veislės

‘Glera B.’ – ‘Serprino’

8. Ryšys (-iai) su geografine vietove

SKVN „Prosecco“ – visos vyno kategorijos

Gamtinių veiksnių, darančių įtaką ryšiui, aprašymas

Italijos šiaurės rytuose esančiai nuorodos „Prosecco“ vietovei būdingos lygumos, kurias pagyvina viena kita kalvota vietovė. Šios abipus Venecijos ir Friulio plytinčios teritorijos klimatas yra nuosaikus: šiaurėje Alpių kalnų grandinės užkerta kelią šaltiems šiaurės vėjams, o pietuose per Adrijos jūrą teritoriją pasiekia sirokas, atnešantis pakankamai lietaus, ypač vasarą, sušvelninantis temperatūrą ir pumpurų bei kekių augimo metu užtikrinantis vynuogėms reikiamą kiekį vandens.

Vasarai baigiantis, kai sumažėja saulės ir iš rytų dažniau pučia sausas bora vėjas, dienos ir nakties temperatūra ima smarkiai skirtis ir per paskutinę vynuogių nokimo fazę jose susidaro daug aromatinių medžiagų.

Vyno gamybos vietovėje gausu mineralų ir mikroelementų; dirvožemis daugiausia sąnašinės kilmės, paprastai iš molio ir dumblo, ganėtinai rupus dėl dolomitų erozijos ir vandens suneštų sąnašų, todėl jame neužsistovi vanduo.

Istoriniai ir žmogiškieji veiksniai

Pirmą kartą vynas „Prosecco“ paminėtas XVII a. pabaigos dokumentuose, aprašant subtilų, iš Triesto Karsto, būtent iš „Prosecco“ gamybos teritorijos, kilusį baltąjį vyną.

Vėliau šio vyno gamyba persikėlė ir daugiausia ja buvo verčiamasi Venecijos ir Friulio kalvų vietovėje.

Pagrindinė vyno „Prosecco“ sėkmės priežastis yra ūkinės veiklos vykdytojų gebėjimai, dėl kurių jie nuo XX a. pradžios sukūrė tinkamus labai gyvybingos vynuogių veislės ‘Glera’ auginimo metodus, leidžiančius apriboti vynmedžio derlingumą, kad vynuogės gerai sunoktų ir būtų išsaugotas uogų aromatas, taip pat tinkamus vyno gamybos metodus, grindžiamus natūralia fermentacija pirmiausia buteliuose, vėliau – autoklave.

Per praėjusį šimtmetį gamybos vietovėje susikūrė labai aukštos techninės ir mokslinės kvalifikacijos specialistų tinklas, užsibrėžęs tobulinti vynų „Prosecco“ gamybos metodą ir stiprinti šiuos vynus išskiriančias savybes, kurias taip vertina vietos ir užsienio vartotojai. Be to, vienas iš sėkmę lėmusių veiksnių – ekonominės veiklos vykdytojų gebėjimas eksperimentuoti ir tobulinti vyno gamybos ir perdirbimo į putojantį vyną technologijas, taip pat juodųjų vynuogių, skirtų raudonajam vynui gaminti, naudojimas siekiant užtikrinti, kad rožinis putojantis vynas pasižymėtų tokiomis pat šios nuorodos vynus išskiriančiomis kokybės savybėmis.

Geografinės vietovės ir ypatingų produkto savybių priežastinis ryšys

Nuosaikiam klimatui vasarą būdingas lietus ir šiltas pietų ar pietryčių vėjas (sirokas) vegetacijos metu leidžia vynuogėms gerai vystytis.

Dienos ir nakties temperatūrų skirtumai ir daugiausia sausas bora vėjas uogų nokimo pabaigoje sudaro puikias sąlygas išlaikyti didelį kiekį „rūgščiųjų“ medžiagų ir pagaminti aromatinių medžiagų pirmtakų, kurie nulemia vynams „Prosecco“ būdingus gėlių ir vaisių aromatus.

Sąnašinis molio ir dumblo struktūros dirvožemis yra derlingas, dėl to išauga geras derlius, sukuriamos palankios sąlygos susidaryti subalansuotai uogų cheminei sudėčiai ir skoniui būtinam saikingam cukrų kiekiui, mineralams ir mikroelementams, taigi pagaminamas vynas, iš kurio gaminami nedidelį alkoholio kiekį turintys pusiau putojantys ir putojantys vynai, pasižymintys „Prosecco“ vynams būdingu gaiviu, sausu, vaisišku skoniu.

Gamybai naudojamos vynuogių veislės ‘Glera’ vynuogės pasižymi saikingu cukrų kiekiu, tinkamu rūgštumu ir aromatinėmis medžiagomis; dėl šių savybių galima pagaminti nedidelį alkoholio kiekį ir malonų aromatą turintį vyną, iš kurio gaminami vynai „Prosecco“.

Putojantys ir pusiau putojantys vynai „Prosecco“ paprastai būna sausi, žvilgios šiaudų geltonumo spalvos, rožinis vynas „Spumante“ – šviesiai rausvos spalvos, subalansuoti, su smulkiais burbuliukais ir išliekančia puta.

Vyne juntamas stiprus gėlių (baltų žiedų, rožiniame putojančiame vyne – ir raudonų žiedų), taip pat vaisių (obuolių, kriaušių, egzotinių ir citrusinių vaisių, rožiniame putojančiame vyne – su braškių ir aviečių pokvapiu) aromatas, įkūnijantis vyno eleganciją ir subtilumą. Vyno skonis pasižymi puikia saldumo ir rūgštumo pusiausvyra, kuri kartu su poskoniu suteikia vynui gaivumo, švelnumo ir intensyvumo.

Siekiant sustiprinti šios savitos putojančio vyno rūšies savybes, naudojamas Martinotti metodas: bazinis vynas natūraliai fermentuojamas didelėse talpyklose arba autoklavuose.

Taip atsiskleidžia visas vyno „Prosecco“ aromato potencialas ir malonus, savitas ir gaivus skonis.

Nedideliais kiekiais gaminamas neputojantis vynas „Prosecco“ pasižymi pirmiau aprašytomis juslinėmis savybėmis, tačiau jam būdingas aiškesnis vaisių aromatas ir stipresnis bei sodresnis skonis, todėl jis taip pat nusipelno būti paminėtas.

SKVN vynus „Prosecco“ atpažįsta ir vietos, ir užsienio vartotojai.

9. Kitos pagrindinės sąlygos (išpilstymas, ženklinimas, kiti reikalavimai)

SKVN „Prosecco“

Teisinis pagrindas:

ES teisės aktai

Papildomų sąlygų rūšis:

Su gamyba nustatytoje geografinėje vietovėje susijusi nukrypti leidžianti nuostata

Sąlygos aprašymas

Vadovaujantis Reglamento (ES) 2019/33 5 straipsnio 1 dalies a punkto nukrypti leidžiančia nuostata, visų tipų vynų gamybos veiksmai taip pat gali būti atliekami greta nustatytos geografinės vietovės esančių Veronos provincijos savivaldybių administracinėje teritorijoje, jei naudojamos vynuogės išaugintos 2011 m. lapkričio 30 d. jau eksploatuotose vynuogynuose. Pagal atskirą ministro išduotą leidimą šiuos veiksmus galima atlikti ir kitose greta nustatytos geografinės vietovės esančiose provincijose.

Be to, pagal Deleguotojo reglamento (ES) 2019/33 5 straipsnio 2 dalį „pusiau putojančio“ ir „putojančio“ vynų kategorijų bazinio vyno antrinės fermentacijos veiksmai gali būti atliekami ne tik labai arti nustatytų ribų vietovės, gavus atskirą ministro leidimą ir laikantis tradicinių gamybos reikalavimų.

SKVN „Prosecco“. Papildomas geografinis vienetas

Teisinis pagrindas:

ES teisės aktai

Papildomų sąlygų rūšis:

Papildomos su ženklinimu susijusios nuostatos

Sąlygos aprašymas

Vyno „Prosecco“ etiketėje gali būti pateikiama nuoroda į Trevizo provinciją arba Trevizą („provincia di Treviso“ arba „Treviso“), arba nuoroda į Triesto provinciją arba Triestą („provincia di Trieste“, „Trieste“, „Pokrajina Trst“ arba „Trst“), jei atitinkamos partijos gaminamos tik iš šių provincijų vynuogynuose išaugintų vynuogių ir produkcija pagaminama ir išpilstoma į butelius provincijoje, kurioje išaugintos vynuogės, kaip nustatyta Reglamento (ES) 2019/33 55 straipsnyje ir Reglamento (ES) Nr. 1308/2013 120 straipsnio 1 dalies g punkte.

SKVN „Prosecco“

Teisinis pagrindas:

ES teisės aktai

Papildomų sąlygų rūšis:

Išpilstymas nustatytoje geografinėje vietovėje

Sąlygos aprašymas

Nuostatos dėl išpilstymo į butelius nustatytoje geografinėje vietovėje įtvirtintos ES teisės aktuose (Reglamento (ES) 2019/33 4 straipsnio 2 dalis). Remiantis pirmiau nurodytu teisės aktu, vynas turi būti išpilstomas į butelius nustatytoje geografinėje vietovėje siekiant apsaugoti SKVN vyno „Prosecco“ kokybę ir reputaciją, garantuoti jo kilmę ir užtikrinti susijusių patikrų veiksmingumą. Konkrečios vyno „Prosecco“ savybės ir ypatybės, susijusios su kilmės geografine vietove ir nuorodos reputacija, yra geriau užtikrinamos, jei vynas išpilstomas į butelius gamybos vietovėje, nes taikyti visus techninius transportavimo ir išpilstymo į butelius reikalavimus patikėta toje zonoje įsikūrusiems ūkiams, kurių savininkai turi reikalingų žinių ir praktinės patirties, o taip pat interesą išsaugoti įgytą reputaciją. Šiuo reikalavimu taip pat užtikrinama, kad vyno gamintojams būtų taikoma veiksminga kompetentingų įstaigų atliekamų išpilstymo į butelius patikrų sistema, nes taip išvengiama visos galimos rizikos, susijusios su produkto išvežimu iš nustatytos vietovės. Taigi ši nuostata yra naudinga patiems vyno gamintojams, kuriems rūpi, kad būtų išsaugota su nuoroda siejama kokybė ir reputacija, ir kurie yra už tai atsakingi.

SKVN „Prosecco“ – „Spumante rosé“

Teisinis pagrindas:

ES teisės aktai

Papildomų sąlygų rūšis:

Papildomos su ženklinimu susijusios nuostatos

Sąlygos aprašymas

Pagal Deleguotojo reglamento (ES) 2019/33 49 straipsnio 1 dalį etiketėje privaloma nurodyti vynuogių užauginimo metus.

Nuoroda į produkto specifikaciją

https://www.politicheagricole.it/flex/cm/pages/ServeBLOB.php/L/IT/IDPagina/15890

(1) OL L 9, 2019 11 1, p. 2.